SCB ดึง MINT เปิดดีลดอกเบี้ยอ้างอิง THOR ลูกค้าองค์กรรายแรก
MINT-SCB เปิดดีลดอกเบี้ยอ้างอิง THOR ลูกค้าองค์กรรายแรก
MINT-SCB เปิดดีลดอกเบี้ยอ้างอิง THOR ลูกค้าองค์กรรายแรก
2 ต.ค. 2563

นายแพททริก ปูเลีย ผู้ช่วยผู้จัดการใหญ่ ผู้บริหารสายงานตลาดการเงิน ธนาคารไทยพาณิชย์ จำกัด (มหาชน) หรือ SCB กล่าวว่า ธนาคารมีความมุ่งมั่นที่จะผลักดันให้มีการนำอัตราดอกเบี้ยอ้างอิง THOR มาใช้กับลูกค้าองค์กร จึงเกิดความร่วมมือกับ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ทำธุรกรรมสัญญาอนุพันธ์แลกเปลี่ยนที่อ้างอิงอัตราดอกเบี้ย THOR ซึ่งนับเป็นธุรกรรมระหว่างสถาบันการเงิน และลูกค้าองค์กร ธุรกรรมแรกของประเทศไทย
ด้วยความเชื่อมั่นว่าจะทำให้ลูกค้ามีต้นทุนทางการเงินจากการอ้างอิงอัตราดอกเบี้ยที่โปร่งใส เชื่อถือได้ สามารถสะท้อนภาวะตลาดการเงินที่แท้จริง และเป็นกลไกที่จะช่วยสนับสนุนให้เกิดการพัฒนาตลาดเงินและเสริมสร้างสภาพคล่องในตลาดเพื่อรองรับการใช้อัตราดอกเบี้ย THOR อย่างเต็มรูปแบบ สอดคล้องกับแนวนโยบายของ ธนาคารแห่งประเทศไทย (ธปท.) ในการยกระดับอัตราดอกเบี้ยอ้างอิง THOR เพื่อเตรียมรองรับการยุติการเผยแพร่อัตราดอกเบี้ย LIBOR ในระยะต่อไป
อีกทั้งยังสะท้อนถึงความพร้อมและความเชี่ยวชาญของธนาคารไทยพาณิชย์ในฐานะธนาคารชั้นนำทางด้านธุรกิจตลาดเงิน ตลาดอนุพันธ์ และตลาดทุน  ซึ่งธนาคารไทยพาณิชย์จะเดินหน้าสนับสนุนให้เกิดการใช้อัตราดอกเบี้ย THOR ในกลุ่มลูกค้าองค์กรอื่นๆ ต่อไปในอนาคต
ทั้งนี้ นายไบรอัน เจมส์ เดลานี่ ประธานเจ้าหน้าที่การเงิน MINT กล่าวว่า เป็นที่น่ายินดีอย่างยิ่งที่ประเทศไทยได้มีการพัฒนาอัตราดอกเบี้ย THOR ขึ้นเป็นอัตราดอกเบี้ยอ้างอิงของไทย เพื่อรองรับการยุติบทบาทการเผยแพร่อัตราดอกเบี้ยอ้างอิง LIBOR ที่ใช้ในตลาดการเงินโลก บริษัทฯตระหนักถึงการเปลี่ยนผ่านครั้งสำคัญนี้ของตลาดการเงินไทย เพื่อยกระดับอัตราดอกเบี้ยอ้างอิงของไทยให้มีความโปร่งใสและน่าเชื่อถือมากขึ้น และที่สำคัญอัตราดอกเบี้ย THOR จะช่วยสะท้อนภาวะตลาดการเงินของประเทศไทยที่แท้จริง
ดังนั้น เพื่อขับเคลื่อนอัตราดอกเบี้ยอ้างอิง THOR สู่ลูกค้าธุรกิจร่วมกับ ธปท.และผู้ร่วมตลาด บริษัทพร้อมจะเป็นองค์กรใหญ่รายแรกของประเทศไทยเข้าทำธุรกรรมสัญญาอนุพันธ์เพื่อแลกเปลี่ยนอัตราดอกเบี้ยคงที่เป็นอัตราดอกเบี้ยลอยตัวอ้างอิง THOR กับ SCB และสิ่งสำคัญคือบริษัทมีความเชื่อมั่นในความเชี่ยวชาญของธนาคารไทยพาณิชย์ในฐานะสถาบันการเงินชั้นนำ ซึ่งได้ทำงานร่วมกันทั้งทางด้านธุรกรรมการเงินและบริหารความเสี่ยง โดยหวังอย่างยิ่งว่าจะเป็นส่วนหนึ่งในการร่วมสนับสนุนเสถียรภาพตลาดการเงินของประเทศภายใต้อัตราดอกเบี้ยอ้างอิงใหม่นี้
 
 